У XIXст. у Вільні была выдадзена літаграфія абраза. Абраз падтрымліваюць дзве мужчынскія постаці, адна з іх - марскі ўладар Няптун, які стаіць на храбцінах двух гіганцкіх рыбін. На малюнку змешчана выява вострава з будынкамі. Магчыма мастак перадаў сапраўднае аблічча забудовы манастыра. Вылучаецца невялікі цэнтрычны храм з трыма двухяруснымі барабанамі і фігурным шчытом на галоўным фасадзе. Ён мае барочнае аблічча. Рысы гэтага стылю прасочваюцца і ў жылым корпусе і званіцы. Мастак змясціў на малюнку нават мост.